C 263/4
LV
Eiropas Savienības Oficiālais Vēstnesis
26.7.2023.
Valsts un Savienības līmeņa statistikas struktūrām, kas ir dabīgas datu telpas partneres, ir centrālā loma, padarot oficiālo statistiku pieejamu bez maksas, atbalstot sadarbspēju statistikas jomās un starp tām, kā arī ļaujot atkalizmantot esošos datus nolūkā radīt inovatīvu vai uzlabotu oficiālo statistiku, iespējams, atbalstot regulatīvās ziņošanas vajadzības.
Labāks, personalizētāks un ilgtspējīgāks tūrisma piedāvājums, ko papildina konsekventi atbalsta rīcībpolitikas pasākumi valsts, reģionālā un vietējā līmenī, ir būtisks, lai Eiropa inovatīvā un ilgtspējīgā veidā joprojām būtu visvairāk apmeklētais tūrisma galamērķis pasaulē, un, kā sīkāk paskaidrots tālāk, tūrisma datu telpa var veicināt šādu iznākumu.
Dati var palīdzēt identificēt, izmērīt un uzlabot tūrisma ietekmi uz ilgtspējību.
Piemēri citstarp ir dati par viesnīcu elektroenerģijas patēriņu, atjaunīgās enerģijas sertifikātiem, ūdens patēriņu un notekūdeņu attīrīšanu.
Vai arī — lauksaimniecības un pārtikas izsekojamības rīki var atbalstīt vietējās piegādes ķēdes, tādējādi samazinot atjaunošanas nozares ietekmi uz vidi, vienlaikus atbalstot lauku tūrismu.
Vēl viens piemērs, kas raksturo priekšrocības, kuras nodrošina datu kopīgošana dažādās jomās un nozarēs, ir Eiropas tūrisma datu telpas un Eiropas veselības datu telpas sadarbspēja.
Elektronisko veselības datu kopīgošana var būt ļoti noderīga gan ceļotājam, gan uzņēmējvalstij, plānojot un piedāvājot atbilstošu veselības aprūpes atbalstu.
Tādējādi priekšrocības, ko sniedz uzlabota datu kopīgošana, ietekmētu tirgu kopumā, citstarp lielās platformas, kas ir primārie ar tūrismu saistīto komerciālo datu turētāji.
1.2.
Problēmas, ko rada ar tūrismu saistītas informācijas kopīgošana Tūrisma nozare datu kopīgošanas sakarā saskaras ar trim konkrētām problēmām, kas ir jārisina galvenajiem kopīgās Eiropas tūrisma datu telpas veicinātājiem (sk.
2. punktu).
1.
Datu savstarpēja izmantojamība
Lai izstrādātu, pārvaldītu un piedāvātu tūrisma pieredzi, lēmumu pieņemšanas vai inovācijas nolūkos ir nepieciešami dažādi dati, kas nav persondati.
Tūrisma nozares īpatnība ir tāda, ka jebkurš datu domēns varētu būt noderīgs tūrisma pieredzes izveidē (t. i., mobilitāte, enerģētika, vide, kultūras mantojums, pilsētplānošana, veselības aprūpe utt.), vienlaikus operatorus īpaši interesē tādas galvenās datu kopas, kas nav persondati.
Plašajās apspriedēs ar ieinteresētajām personām, ko Eiropas Komisija rīkoja laikposmā no 2021. līdz 2023. gadam, tika identificētas operatoriem īpaši svarīgas datu kopas (atkarībā no lietošanas gadījuma un datu vākšanas mērķa): naktsmītņu pieejamība un pieprasījums; ceļošanas iespējas un pieprasījums; tūrisma ietekme uz vidi un sociālo jomu; piedāvājuma un tirgus tendences.
Tāpēc galvenā problēma ir kopīgot un salīdzināt informāciju no dažādiem avotiem, pēc iespējas izvairoties no pārklāšanās un dublēšanās, sadarbspējas sistēmā, kuru kopīgo ar citiem nozaru datiem.
Ja iespējams, varētu sīkāk aplūkot standartus, kurus jau izmanto un kuri ir izplatīti ieinteresētajām personām (sk. 2.3. punktu).
2.
Piekļuve datiem
ES tūrisma ekosistēma nepaļaujas uz kopīgu tirgus platformu: piedāvājumus modelē un kārto katalogos gan privātie operatori, gan publiskas iestādes valsts, reģionālā un vietējā līmenī, radot daudzveidīgu, bagātīgu un daudzvalodīgu ainavu, un rezervācijas pārvalda gan platformās (lielās un mazās), gan neatkarīgi pakalpojumu sniedzēji.
Lai gan kopīgā ES tūrisma datu telpa nedarbojas kā tirgus operators (t. i., tā neļaus veikt un necentralizēs rezervācijas), tā var piedāvāt operatoriem informācijas meklēšanas rīkus (sk. 2.2. punktu).
3.
Informācija, ko sniedz publiskas un privātas ieinteresētās personas
Dati var būt atvērti (piem., grafiki, satiksmes un laikapstākļu informācija vai dati, kas iegūti, pārlūkojot tīmekli), taču tie var būt arī privāti, komerciāli un sensitīvi.
Ciktāl tiek kopīgoti persondati, visām ieinteresētajām personām ir jāievēro Vispārīgā datu aizsardzības regula (VDAR) (8).
Komerciālie dati, kas ietver lielāko daļu informācijas saistībā ar rezervācijām, ceļošanu, meklēšanu tīmeklī un maksājumiem, ir dažu lielu aktoru rīcībā, kuri ir jāiekļauj apspriedē par noteikumiem, ar ko reglamentē piekļuvi datiem datu telpā.
(8) Eiropas Parlamenta un Padomes Regula (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (OV L 119, 4.5.2016., 1. lpp.).